SKRIFTLIG FORESPØRGSEL E-1512/01

af Daniela Raschhofer (NI) til Kommissionen

(21. maj 2001)

Om: Aldersgrænse i forbindelse med udvælgelsesprøve KOM/A/6/01 (2000/C 110 A/03) om ansættelse af administrationschefer

I april 2001 offentliggjorde Kommissionen i avisen Die Presse betingelserne for at deltage i den almindelige udvælgelsesprøve (KOM/A/6/01) om ansættelse af ca. 150 administrationschefer. Under punkt B (Særlige betingelser) i denne publikation fastsætter Kommissionen en aldersgrænse på 45 år som betingelse for at indgive ansøgning. Som følge heraf kan kun personer, som er født efter 25. maj 1955, deltage i udvælgelsesprøven.

Fastsætter Kommissionen generelt aldersgrænser i sine meddelelser om udvælgelsesprøver?

I bekræftende fald, findes der personer, som allerede har klaget til Kommissionen over, at de på grund af dette kriterium ikke kunne deltage i udvælgelsesprøven?

I bekræftende fald, hvorfor har Kommissionen ikke brugt disse klager som begrundelse til at ophæve aldersgrænsen?

Af hvilken grund blev datoen 25. maj 1955 fastsat som aldersgrænse ved denne meddelelse om udvælgelsesprøve?

Hvilken fordel forventer Kommissionen af den omstændighed, at den kun accepterer personer til og med 45 år?

Ville det ikke være muligt for Kommissionen at overveje at opgive fastsættelse af aldersgrænser på baggrund af, at andelen af den unge arbejdsduelige befolkning i Europa går støt tilbage som følge af lavt fødselstal og længere uddannelsesperioder osv.?

Svar afgivet på Kommissionens vegne af Neil Kinnock

(23. juli 2001)

I januar 1998 vedtog Kommissionen principielt at opgive alderskravet ved ansættelse. Men den gav samtidig udtryk for, at det var nødvendigt, at alle EU-institutioner koordinerede deres praksis på dette område. Som et resultat heraf besluttede Kommissionen - for at sikre overensstemmelse med praksis i Parlamentet - som en foreløbig løsning at fastsætte en højere aldersgrænse på 45 år i stedet for de 35 år, der indtil da havde været grænsen ved udvælgelsesprøver til de laveste lønklasser.

Som generel regel er aldersgrænsen ved udvælgelsesprøver til de laveste lønklasser som f.eks. A7/A6, B5/B4 og C5/C4 således for øjeblikket 45 år, hvilket også var tilfældet i forbindelse med udvælgelsesprøve KOM/A/6/01. Fastsættelsen af en aldersgrænse i meddelelser om udvælgelsesprøver er fuldstændig i overensstemmelse med artikel 1, litra g), i bilag III til personalevedtægten.

Indtil dato er der modtaget tre klager vedrørende den udvælgelsesprøve, som der henvises til i det ærede medlems forespørgsel. De vil blive behandlet af udvælgelseskomitéen. Komitéen træffer uafhængigt beslutning om, hvilke ansøgere der kan få adgang til udvælgelsesprøven på grundlag af de kriterier, der er fastsat i meddelelsen om udvælgelsesprøven.

Kommissionen er i færd med at gennemføre en administrativ reform, og i del II i den hvidbog, som den offentliggjorde den 1. marts 2000(1), gentog den sin beslutning om at afskaffe aldersgrænsen ved almindelige udvælgelsesprøver.

Der henvises til Rådets direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv, hvor der i artikel 6 gives mulighed for ulige behandling på grundlag af alder i tifælde, hvor der er en objektiv og rimelig begrundelse herfor. I artikel 6, stk. 1, litra c), tillades det således, at der fastsættes en maksimal aldersgrænse for ansættelse, som er baseret på uddannelsesmæssige krav til den pågældende stilling eller nødvendigheden af at have tilbagelagt en rimelig periode i beskæftigelse før pensionering. Kommissionens praksis er selvfølgelig i overensstemmelse med fællesskabslovgivningen.

(1) KOM(2000) 200 endelig udg.